Paul Münch

Paul Münch (* 10. Dezemba 1879 in Ruchem (jezad Ludwichshafe); † 2. Janua 1951 in Naischdadt) is änna vunde beschd un aach bekanndeschd pälza Dichta.

Soi bekanndeschd Wärk is die "Die pälzisch Weltgeschicht" un soi viellaischt bekanndschdes Gedisch doeraus Die Weltachs:' 

Wann jemand uf de Infall käm,
Die Achs vun unserem Weltsyschtem
Genaa un dipplich auszurechne
Un in die Landkart inzuzeechne,
Do käms eraus, daß akkurat
Im Mittelpunkt vum Pälzer Staat
Der Punkt leit, der wo ganz gewiß
Die Hauptsach uf‘em Weltall is
Der Punkt, wo alles sich drum dreht,
Was uf der weite Welt besteht.

Die bayrisch Regierung hod uffm 459 Meda hoche Roßbuggl im Pälzerwald zwische Waldlaininge und Johannisgraiz inären Sandstoinblog ä "Londmarg" sedze geloßd, fär um die Umgewung topographisch vamesse zu kénne. Awwee de Münche Paul hod des Ding donn glai erkannd un driwwa gschriwwe:

Do werd die Weltachs ingeschmeert
Un ufgebaßt, daß nix passeert,
Was in de Weltelaaf am End
E kleeni Steerung bringe kennt.-

Des kennener haid nuch nóólese, wails dord ufnäre Tafel schdehd. De Münche Paul hod des glai erkannd, wie schlimm es wär, wann dodebai was schief gingd:

Die Erd, die Sunn, de Mond un alles,
Das krät am selbe Dag de Dalles.
Im ganze Weltall dät's do bollere
Un alles durchenanner kollere.
Do gäb's ee Riesekuddelmuddel,
Die Milchstroß gäb e Mordsgeschnuddel
Un all des scheene Schöpfungs-Sach
Hätt alles rutzebutz die Krach.

Un nuchääns hod unsanPalz-Poed erkannd: doß des när ä gonz bsunnärschdäri Auszaischnung fär uns Pälza is, wail mär hald als äänzisch sunäre huchi Verandwordun draache könne. Wail - su schraibda - unsan Härgod gsaad häd:

Jetzt braicht ich Mensche, wo's verstehn 
mit meiner Weltachs umzugehn, 
Wo Kerl sin erschter Qualidät
Un Riese an Gescheidigkeet,
Mit Hern im Kopp, mit Pflicht und Ehr,
Korzum! Die Pälzer missen her,

So hodde Münche Paul aach glai nuch erausgriehd, warums uns iwwahaubd gäbd!

"Un" - sa't er - "dann werd's ingericht,
Daß alles in der Weltgeschicht
Beim Pälzer Volk im Pälzer Staat
Sein Ursprung un sein Fortgang hat."

Jaa, unsan Härgod had schun gonz genau gewißd, wassa geduhn hod - un de Paul Münch hod do gonzgenau uffgebaßd. Desdeweje hod jo aach imma all so guud geklbbd. Un wnemol ebbes ned guud waa, don när desdeweje, wail ääner uns ned gfrood hod, echa daßsa soin Mischd óógfong hod. Oda Hod Disch villaisch de Schorsch dabbläs Busch gfróód, wanna en naie Griesch óógfonge hod? Alla, do siehsches!

Iwwrischns hod de Paul Münch aacH nuch mea gschriwwe:
 Mei' Herzerweiterung
 Trutz nit so! 
 Die Derke un ihr Harem 
 De Darwin un mer Pälzer
 Märzeveilche
 Die pälzisch Weltgeschicht
 Der Untergang des Abendlandes
 Die babylonisch Sprochverwerrung
 's Paradies
 's Liselottche

Ja, er war blidzgscheid un flaißisch, wie em Parresuhn als Lehra an de Owwaschul un am Gymnasium zukimmd. Kunschdgewärb hoda schdudiad un technisches ande TH Minsche. Im Hetzlschdifd in Naischdadt issa gschdorwe un hod in Laudre än schdädisch Ehregrab griehd.

 Weblinks 
 Gmään Waldlainingen: Weltachs
 Gregor Münch: Pfälzische Mundartgedichte (Menüpunkt)

Kategorie:Pälzer Mundardaudore